钦定古今图书集成/理学汇编/学行典/第022卷 > 皇极经世心易发微三 > 《体用总断》
## 钦定古今图书集成/理学汇编/学行典/第022卷 > 皇极经世心易发微三 > 《体用总断》

夫“有意必有言，有言必有象，有象必有数，数立则象
生，象生则言著，言著则意显。是以圣人仰观俯察，惟
其动静而已。”是故动者数之用也，静者数之体也。体
以用为宾，用以体为主，主宜旺而受宾之生，宾宜衰
而受主之克。故主克宾，其势强也，所为虽迟，乃终有
庆，宾克主，其势弱也，凡事守正，静以俟时，主生宾，己
先失也，所行必乖，动则虚耗。宾生主，其道亨也。人来
就己，动罔不利。宾主比和，身得济也。足以有为，往有
所尚。日时与主相生相合，其事易为，所求必遂。日时
与体冲刑克害，其事易散，所为难成。日时带贵生体，
或与体比和，我得上人扶助。日时带贵生用，或与用
比和，他得贵客维持。日生主，日主比和，我得上人力；
日生宾，日宾比和，他得贵客扶持。日生主克宾，人向
我而忌他；日生宾克主，人向他而忌我；日克主生宾，
我受制他得。〈阙〉日克宾生主，他受制我欢忻。主克日，
无人主张。主生日，可求于上。宾克日，他与上不和，宾
生日，他求上人扶助。主生日，日克宾，可用意求人而
制伏于他。主克日，日生宾，我与上人不和，他得上人
调护。宾克日，日生主，有人见忌于他，而意向于我。宾
生日，日克主，他用意求人而见咎于我。宾生主，而互
变皆克，则好中不足，事将成而复变。宾克主而互变
又来生之，则凶中有救，事虽阻而复成。盖正乃作事
之始，互乃作事之中，而变为末后之应也。凡动静用
作之闲，审其宾主休旺之势，生克变化之理，考其日
辰，察其三要，详其十应，近取诸身，远取诸物，化而裁
之，变而通之，则人事之休咎，万物之得失，不在鬼神
而在我矣。故曰：“数立则象生，象生则言著矣。”